Margaret Sullavan

Margaret Brooke Sullavan (født 16. mai 1909 i Norfolk i Virginia, død 1. januar 1960 i New Haven i Connecticut) var en amerikansk skuespiller.

Sullavan hadde sin første teaterrolle i 1929, med Henry Fonda som motspiller. I 1931 giftet hun seg med Henry Fonda, men ekteskapet tok slutt i 1932. I 1933 ble hun oppdaget av filmregissøren John M. Stahl, og hun fikk sin filmdebut samme år i Only Yesterday. Denne filmen skal ha vært basert på kortromanen Brev fra en ukjent av Stefan Zweig, selv om filmstudioet ikke nevner ham i filmens liste over manusforfattere. I 1934 spilte hun i filmen Hvad nu - Pinneberg? som bygget på Hans Falladas roman Hva nå, lille mann?.

I 1940 spilte hun mot James Stewart i komedien Butikken om hjørnet (The Shop Around The Corner), med Ernst Lubitsch som regissør. Nyinnspillingen You've Got M@il fra 1998 har Meg Ryan og Tom Hanks i hovedrollene, og var regissert av Nora Ephron.

Sullavan foretrakk teateret og medvirket i kun 16 spillefilmer. James Stewart var motspilleren hennes i fire av filmene. Hun ble nominert til en Oscar for beste kvinnelige hovedrolle for filmen Three Comrades (1938), som var basert på Erich Maria Remarques roman Tre kamerater.

På begynnelsen av 1940-tallet trakk hun seg tilbake fra filmindustrien, men hun returnerte i 1950 for å lage sin siste spillefilm, Gråt ikke for meg (1950). Etter dette spilte hun kun teaterroller.

Referanser

Eksterne lenker 
 

Skuespillere fra USA
Oscar-nominerte skuespillere
Personer fra Norfolk i Virginia